Ајван Тони

**Ајван Тони** (роден на 16 март 1996, во Нортхемптон) — англиски фудбалер, напаѓач на Брентфорд и на англиската репрезентација.

## Биографија
Тони е роден и израснал во Нортхемптон, Источен Мидлендс, каде живеел со својата мајка Лиза, која по потекло е од Јамајка. Бидејќи неговите родители се развеле кога бил многу мал, неговиот татко не бил присутен во неговиот живот и тој бил одгледан само од едниот родител, неговата мајка. Тони има две сестри Џема и Џасмин и два полубраќа (од иста мајка).

## Клупска кариера
### Нортхемптон Таун

Роден во Нортхемптон, Тони ја започнал својата кариера во клубот од неговиот роден град Нортхемптон Таун. Своето деби во професионалниот фудбал го направил со првиот тим на Нортхемптон Таун на 13 ноември 2012, во ремито 3–3 во првото коло на ФА купот на гостувањето кај Брадфорд Сити; тој влегол во игра по завршувањето на регуларното време на местото на Луис Вилсон, а неговиот тим на крајот загубил со 4–2 по изведување пенали. На само 16 години, Тони станал најмладиот дебитант во историјата на клубот.

Следната сезона (2013-2014), тој добил простор да игра во нешто повеќе натпревари. На 26 април 2014 година, Тони ги постигнал својте први голови во професионалната кариера, постигнувајќи два во првото полувреме од победата со 3-0 на гостувањето кај Дагенам и Редбриџ. На 3 мај, тој постигна гол со глава во победата на Нортхемптон над Оксфорд Јунајтед со 3–1 на домашен терен со која било избегнато испаѓањето во Конференција Премиер во последниот ден од сезоната.

Откако во сезоната 2014-2015 постигнал 10 голови на 44 натпревари за Нортхемптон, Тони го привлекол вниманието на клубовите од погорните дивизии и било јасно дека наскоро ќе го напушти клубот во кој што "поникнал". Тони одиграл три сезони за Нортхемптон во англиската Лига Два (четвртото ниво), забележувајќи севкупно 60 настапи за клубот и 13 голови.

### Њукасл Јунајтед и серија позајмици
На 6 август 2015, Тони потпишал договор со Њукасл Јунајтед, член на англиската елитна дивизија - Премиер лигата. Своето деби за *страчките* го направил на 25 август во второто коло од Лига купот, заменувајќи го Масадио Ајдара во последните 12 минути од победата на домашен терен со 4-1 над неговиот поранешен клуб. На 26 септември, тој го одиграл својот прв првенствен натпревар за Њукасл, влегувајќи како замена во 85-тата минута на местото на Александар Митровиќ во ремито 2–2 на домашен терен против Челси.

Неуспевајќи да се наметне посериозно во нападот на Њукасл Јунајтед покрај имиња како гореспоменатиот Митровиќ, Папис Сисе и Ајосе Перес, Тони го чекал циклус на позајмици во други клубови главно во третото ниво на Англија каде тој во периодот од 2015 до 2018 година настапувал за неколку различни екипи како Барнсли (двапати, 2015 и 2016 година), Шрузбери Таун (2016-2017), Сканторп Јунајтед (двапати 2016-2017 и 2018) и Виган Атлетик (2017-2018).

### Питерборо Јунајтед
По серијата позајмици, на 9 август 2018 година, Њукасл го продал Тони на Питерборо Јунајтед, уште еден клуб кој во тоа време се натпреварувал во Лига Еден. Своето деби го направил два дена подоцна во победата со 4–1 над Рочдејл заменувајќи го Џејсон Камингс, а влегувајќи како замена за истиот играч на 8 септември против Саутенд Јунајтед, Тони го постигнал својот прв гол за *Пош* во победата со 3-2. Својата прва сезона со Питерборо ја завршил како најдобар стрелец на клубот со 16 првенствени погодоци, но *Пош* останалe надвор од борбата за промоција завршувајќи седми.

Во сезоната 2019-2020, Тони бил најдобар стрелец во првенството со 24 гола. Особено забележителна била неговата форма кон крајот на првенството кога постигнал 9 гола на последните 7 натпревари, пред првенството да биде прекинат во март 2020 година, поради пандемијата на КОВИД-19. Одличните игри на Тони довеле до тоа тој да биде избран за Играч на сезоната во Лига Еден, но Питерборо повторно завршил на разочарувачкото седмо место.

### Брентфорд
На 31 август 2020 година, Тони потпишал петгодишен договор со една лига повисоко рангираниот клуб Брентфорд. Сумата на трансферот била пријавена дека изнесува околу 5 милиони фунти или околу 10 милиони фунти со вклучени бонуси, што претставувало рекордна продажба на Питерборо. Во исто време, премиерлигашот Тотенхем бил уште една екипа која го посакувала Тони во својте редови, но само како резервна опција за својот главен напаѓач Хари Кејн.

Дебитирал со Брентфорд во Чемпионшпип на 12 септември 2020, во поразот на *пчеличките* на гостувањето кај Бирмингем Сити. Својот прв гол за Брентфорд го постигнал кон крајот на истиот месец во ремито 1–1 против Милвол, од пенал; по спориот почеток, Тони влегол во одлична форма на почетокот на октомври кога во секој од првите три натпревари во месецот постигнувал по два гола против Престон (2-4), Ковентри Сити (2-0) и Шефилд Венздеј (2-1). На 3 ноември, го постигнал десеттиот погодок за сезоната, во ремито на домашен терен 1-1 против Свонзи Сити. Како Тони ја зголемувал својата голгетерска сметка, така и Брентфорд започнал да бележи серија добри резултати која одвела клубот на челните позиции на табелата со реална шанса да се бори за промоција. На 30 јануари 2021, Тони постигнал хет-трик во победата со 7-2 над Виком Вондерерс на Брентфорд Комјунити Стедиум. На 8 мај 2021 година, Тони го постигнал својот 31-ви првенствен гол за сезоната против Бристол Сити, поставувајќи нов рекорд во Чемпионшип за најмногу постигнати голови во една сезона. Тој бил номиниран како еден од кандидатите за Играч на сезоната во Чемпионшип.

Откако на крајот на сезоната Брентфорд завршил на третото место, клубот морал да игра плејоф за промоција во Премиер лигата, каде Тони уште еднаш бил одлучувачки за својот клуб; тој најпрво постигнал гол од пенал во победата со 3-1 над Борнмут во полуфиналето, која му овозможила на клубот да се пласира во финалето на Вембли втора година по ред, а потоа и таму да реализира удар од белата точка за да го доведе Брентфорд во водство против Свонзи. Финалето завршило со победа на *пчеличките* од 2-0 и враќање во елитата за лондонскиот клуб после цели 74 години пауза. Тони бил најдобар стрелец за сезоната во Чемпионшип со 33 постигнати гола.

На 13 август 2021, после повеќе од пет години и седум месеци од својот последен настап во Премиер лигата (за Њукасл Јунајтед против Манчестер Јунајтед во јануари 2016), Тони го започнал првиот натпревар на Брентфорд во Премиер лигата за сезоната 2021-2022, во кој *пчеличките* неочекувано го совладале фаворитот Арсенал на домашен терен со 2-0. На крајот на истиот  тој месец, Тони го постигнал својот прв гол во Премиер лигата во својата кариера, во ремито 1-1 на гостувањето на Вила Парк против Астон Вила. На 28 ноември 2021, Тони го постигнал својот прв гол на Брентфорд Комјунити Стедиум за сезоната, во победата со 1-0 над Евертон. На 5 март 2022, тој го постигнал првиот хет-трик за Брентфорд во Премиер лигата во многу важната победа од 3–1 на гостински терен против конкурентот во борбата за опстанок Норич Сити. Следната недела, тој додал уште два гола во победата со 2-0 над Барнли, уште еден клуб замешан во борбата за опстанок. Сезоната ја завршил како најдобар стрелец на Брентфорд со вкупно 14 гола, 12 во лигата и 2 во куповите.

На 3 септември 2022 година, Тони го постигнал својот втор хет-трик во Премиер лигата во победата со 5–2 на домашен терен над Лидс Јунајтед; неговиот прв гол бил 50-тиот за клубот, додека вториот и третиот гол биле неговите први надвор од шеснаесетникот откако се приклучил на Брентфорд. Во Брентфорд, Тони се претворил во речиси беспрекорен изведувач на пенали, реализирајќи го секој изведен пенал за клубот до април 2023 година. Одличната сезона во која на 33 натпревари постигнал 20 голови во Премиер лигата, завршила предвреме за него, откако добил осуммесечна забрана за играње фудбал од ФА поради бројни прекршувања на правилата за обложување.

На 20 јануари 2024 година, во неговиот прв натпревар за Брентфорд по неговата суспензија, Тони постигнал гол директно од слободен удар во победата од 3–2 над Нотингем Форест.

## Репрезентативна кариера
За англиската репрезентација дебитирал во натпревар против  во квалификациите за Европското првенство 2024.

### Хронологија на репрезентативните настапи

## Статистика
*Статистиката е ажурирана на 23 април 2022.*

## Титули
### Клупски
#### Барнсли
***[[Трофеј на фудбалската лига на Англија]]** : 1
: 2015-2016

#### Виган Атлетик
***[[Фудбалска лига на Англија Еден|Лига Еден]]** : 1 
: 2017-2018

### Поединечни
* Најдобар стрелец во Чемпионшип: 1
: 2020-2021(33 гола)

## Наводи

## Надворешни врски

*Ајван Тони на soccerway
*Ајван Тони на transfermarkt
*Ајван Тони на espn
*Ајван Тони на whoscored

Категорија:Живи луѓе
Категорија:Англиски фудбалери
Категорија:Фудбалери на ФК Њукасл Јунајтед
Категорија:Фудбалери на ФК Барнсли
Категорија:Фудбалери на ФК Виган Атлетик
Категорија:Фудбалери на ФК Брентфорд
Категорија:Родени во 1996 година